folketidende.dk - Lolland og Falster samlet et sted - Forside - 112 - Restaurant i Brønderslev står i flammer
Branden startede i en skraldespand, men har spredt sig til hele restauranten. Politiet er på stedet.
17. maj 2018 kl. 01:09
Sent onsdag aften udbrød der brand i en restaurant i Brønderslev i Nordjylland.
Tidligt torsdag morgen kæmper brandvæsnet stadig med at få slukket branden.
Ifølge Nordjyllands Politi er der tale om Restaurant Hedelund, der ligger i Rhododendronparken.
- Vi modtager anmeldelsen klokken 23:50, og her klokken 01 er branden fortsat i gang, sagde vagtchef Poul Fastergaard natten til torsdag.
Branden startede i en skraldespand.
- Skraldespanden vælter over og får fat i facaden. På nuværende tidspunkt har branden spredt sig til hele bygningen, sagde Poul Fastergaard natten til torsdag.
Torsdag morgen oplyser politiet, at der er sket omfattende skader på restauranten.
Så snart branden er slukket, vil politi og teknikere undersøge, hvad der kan have startet branden.
- Vi er stadig på stedet, men vi kender endnu ikke årsagen til branden, siger Poul Fastergaard.
Der var ingen personer i restauranten, da branden brød ud.
Røgen, der kommer fra restauranten, er ikke farlig, oplyser politiet.